Μία ενδιαφέρουσα υπόθεση σχετικά με τη δυνατότητα αποζημίωσης υπαλλήλου δημόσιου νοσοκομείου για την μη τήρηση των ελάχιστων προδιαγραφών ασφάλειας και υγείας κατά την εργασία με οθόνες οπτικής απεικόνισης, εισήχθη ως πρότυπη δίκη στο Συμβούλιο της Επικρατείας.

Ειδικότερα, η υπόθεση αφορά σε αγωγή που έχει καταθέσει μόνιμος υπάλληλος κατηγορίας ΠΕ, με σχέση εργασίας δημοσίου δικαίου, κατά Πανεπιστημιακού Νοσοκομείου.

Με την εν λόγω αγωγή ο αιτών ζητεί να υποχρεωθεί το εναγόμενο να καταβάλει σε αυτόν για το χρονικό διάστημα από 1.12.2016 έως 31.10.2018, κατ’ εφαρμογή των άρθρων 105 και 106 ΕισΝΑΚ, επικουρικώς κατά τις διατάξεις περί αδικαιολόγητου πλουτισμού,

α) το ποσό των 2.864,40 ευρώ, ως αποζημίωση για την παράνομη, κατά τους ισχυρισμούς του, παράλειψη χορήγησης του προβλεπόμενου στο π.δ. 398/1994 (άρθρα 8 και 11) ολιγόλεπτου διαλείμματος ανά δίωρο απασχόλησης ενώπιον οθόνης ηλεκτρονικού υπολογιστή, καθώς και της μη τήρησης των λοιπών προβλεπόμενων στο ίδιο π.δ. ελάχιστων προδιαγραφών ασφάλειας και υγείας κατά την εργασία με οθόνες οπτικής απεικόνισης,

β) το ποσό των 3000 ευρώ, ως χρηματική ικανοποίηση για την ηθική βλάβη που υπέστη λόγω της μη τήρησης των ως άνω προστατευτικών της υγείας του διατάξεων.

Με την υπό κρίση αίτηση τίθεται το νομικό ζήτημα της ερμηνείας των διατάξεων του π.δ. 398/1994, το οποίο εκδόθηκε σε συμμόρφωση προς την κοινοτική Οδηγία 90/270/ΕΟΚ, και ειδικότερα της φύσης της κατ’ άρθρο 8 αυτού υποχρέωσης του εργοδότη «να σχεδιάζει την δραστηριότητα του εργαζόμενου κατά τρόπο ώστε η καθημερινή εργασία σε οθόνες οπτικής απεικόνισης να διακόπτεται περιοδικά με διαλείμματα ή αλλαγές δραστηριότητας, που θα περιορίζουν το φόρτο εργασίας στην οθόνη οπτικής απεικόνισης σύμφωνα με το παράρτημα Ι του άρθρου 11», ζήτημα γενικότερου ενδιαφέροντος με συνέπειες σε ευρύτερο κύκλο προσώπων, τους υπαλλήλους δηλαδή που απασχολούνται με καθήκοντα χρήσης ηλεκτρονικού υπολογιστή σε Ν.Π.Δ.Δ., Ο.Τ.Α. και στους φορείς του Δημοσίου εν γένει, και ως προς το οποίο προβάλλεται ότι εκκρεμούν συναφείς αγωγές ενώπιον του Διοικητικού Πρωτοδικείου Αθηνών, ενώ εξάλλου έχουν ήδη εκδοθεί σχετικά αντιφατικές αποφάσεις,

Η επιτροπή του άρθρου 1 του ν. 3900/2010, αποτελούμενη από την Πρόεδρο του Συμβουλίου της Επικρατείας Αικατερίνη Σακελλαροπούλου, τον αρχαιότερο Αντιπρόεδρο Αθανάσιο Ράντο και τον Αντιπρόεδρο Ιωάννη Γράβαρη, Πρόεδρο του αρμοδίου καθ’ ύλην Στ΄ Τμήματος, αποφάσισε η σχετική αγωγή, η οποία εκκρεμεί ενώπιον του Διοικητικού Πρωτοδικείου Αθηνών να εισαχθεί ενώπιον της επταμελούς σύνθεσης του Στ΄ Τμήματος του ΣτΕ.